ทองมาขายหุ้นล็อตใหญ่ PS
&#8220;ทองมา และผู้ถือหุ้นรายใหญ่อีกรายหนึ่ง&#8221; ขายหุ้นล็อตใหญ่130 ล้านหุ้น ให้นักลงทุนทั้งในประเทศ และต่างประเทศ หรือคิดเป็นร้อยละ 5.89 ของทุนจดทะเบียนชำระแล้ว ในราคาหุ้นละ 23 บาท&nbsp; เพื่อเพิ่มสภาพคล่องให้แก่หุ้นของบริษัท
18 ส.ค. 2553

“ทองมา และผู้ถือหุ้นรายใหญ่อีกรายหนึ่ง” ขายหุ้นล็อตใหญ่130 ล้านหุ้น ให้นักลงทุนทั้งในประเทศ และต่างประเทศ หรือคิดเป็นร้อยละ 5.89 ของทุนจดทะเบียนชำระแล้ว ในราคาหุ้นละ 23 บาท  เพื่อเพิ่มสภาพคล่องให้แก่หุ้นของบริษัท 
นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการ บริษัท พฤกษา เรียลเอสเตท จำกัด (มหาชน) เปิดเผยว่า ตลอดช่วงปีที่ผ่านมา หุ้นของบริษัทได้รับความสนใจเป็นอย่างมากจากนักลงทุนทั้งในประเทศ และต่างประเทศ เนื่องจากความโดดเด่นทางด้านการเติบโตของธุรกิจและความสามารถในการทำกำไร บริษัทฯ เราเน้นเรื่องคุณภาพของผลิตภัณฑ์ ความสามารถในการขาย ความสามารถในการบริหารจัดการงานก่อสร้างด้วยตนเอง การนำเทคโนโลยีที่ทันสมัยมาใช้ในการก่อสร้าง ส่งผลให้สามารถบริหารต้นทุนการก่อสร้างได้อย่างมีประสิทธิภาพ นอกจากนั้น บริษัทฯ ได้มีการเพิ่มผลิตภัณฑ์ต่างๆ เช่น คอนโดมิเนียมในใจกลางเมือง และรวมถึงการดำเนินงานในต่างประเทศ โดยบริษัทฯ มีการปรับตัวในด้านการตลาดต่างๆ อย่างต่อเนื่อง เพื่อให้สอดรับกับความต้องการของตลาด   ซึ่งความสนใจที่จะเข้าลงทุนในหุ้นของบริษัทจากนักลงทุนทั้งใน และต่างประเทศดังกล่าวมีข้อจำกัดด้านสภาพคล่องของบริษัท
“ผมเชื่อว่าการขายหุ้นครั้งนี้น่าจะส่งผลดีต่อสภาพคล่องของหุ้น PS ในตลาดหลักทรัพย์ฯ ปริมาณการซื้อขายการหมุนเวียนหุ้นน่าจะปรับตัวดีขึ้น นักลงทุนโดยเฉพาะอย่างยิ่งสถาบันต่างประเทศที่ยังไม่มีหุ้น PS และสนใจอยากที่จะลงทุน รวมทั้งที่ติดข้อจำกัดการลงทุนเกี่ยวกับสภาพคล่อง ก็สามารถลงทุนในหุ้นพฤกษาได้เพิ่มมากขึ้น และปีนี้น่าจะเป็นปีที่ดีอย่างต่อเนื่องของบริษัทฯ ทั้งจากการที่หุ้นของบริษัทได้รับคัดเลือกให้เป็น 1 ใน 50 หุ้นชั้นนำที่ใช้ในการคำนวณดัชนี SET 50 ของตลาดหลักทรัพย์ฯ สภาพคล่องที่เพิ่มขึ้นและจากการเติบโตอย่างต่อเนื่องของธุรกิจทั้งในประเทศ และต่างประเทศ สะท้อนผ่านผลประกอบการ ณ ปัจจุบัน ไตรมาสที่ 2 ของบริษัท ตามที่ได้แจ้งข้อมูลไปก่อนหน้านี้แล้ว ” 
การเสนอขายหุ้นสามัญเดิมจำนวน 130 ล้านหุ้น หรือคิดเป็นร้อยละ 5.89 ของทุนจดทะเบียนชำระแล้ว ในครั้งนี้เป็นการเสนอขายให้แก่บุคคลในวงจำกัด (Private Placement) ด้วยวิธีการการสำรวจความต้องการซื้อหลักทรัพย์และประมูลราคากับนักลงทุนสถาบันทั้งในประเทศและต่างประเทศแบบข้ามคืน (Overnight Book building) โดยมีบริษัทหลักทรัพย์ ภัทร จำกัด (มหาชน) เป็นผู้จัดจำหน่ายและรับประกันการจัดจำหน่ายในการเสนอขายหุ้นในครั้งนี้ ซึ่งได้รับความสนใจและการตอบรับจากนักลงทุนทั้งในประเทศและต่างประเทศอย่างมาก โดยมีระดับความสนใจในการลงทุนมากกว่าจำนวนหุ้นที่เสนอขายประมาณ 1.8 เท่า ภายหลังจากการเสนอขายในครั้งนี้ คุณทองมา วิจิตรพงศ์พันธุ์ ยังคงเป็นผู้ถือหุ้นใหญ่ โดยมีสัดส่วนการถือหุ้นในบริษัทฯ คิดเป็นจำนวนร้อยละ 58.6 และสัดส่วนการถือหุ้นรายย่อย (Free Float) ของบริษัทจะเพิ่มขึ้นอีกร้อยละ 5.89